## Pravilnik o uvjetima, mjerilima i postupku odobravanja i subvencioniranja stambenih kredita

### NN 64/1998 (30.4.1998.), Pravilnik o uvjetima, mjerilima i postupku odobravanja i subvencioniranja stambenih kredita

# **FOND ZA DUGOROČNO FINANCIRANJE STANOGRADNJE UZ POTPORU DRŽAVE**

Na temelju odredbe članka 14. stavka 1. Zakona o Fondu za dugoročno
financiranje stanogradnje uz potporu države ("Narodne novine", br. 109/97)
Nadzorni odbor Fonda za dugoročno financiranje stanogradnje uz potporu
države na 1. sjednici održanoj 16. travnja 1998. godine donosi sljedeći

## **PRAVILNIK**

### **O UVJETIMA, MJERILIMA I POSTUPKU ODOBRAVANJA I SUBVENCIONIRANJA STAMBENIH KREDITA**

OPĆE ODREDBE

Članak 1.

Ovim Pravilnikom pobliže se uređuju uvjeti, mjerila i postupak odobravanja
i subvencioniranja stambenih kredita te način provedbe državne potpore
financiranja stanogradnje u skladu sa Zakonom o Fondu za dugoročno financiranje
stanogradnje uz potporu države (u daljnjem tekstu: Zakon) i Statutom Fonda
za dugoročno financiranje stanogradnje uz potporu države (u daljnjem tekstu:
Statut).

Članak 2.

Fond obavlja poslove u vezi s financiranjem stambenih potreba građana
i to:

1. odobravanje stambenih kredita,

2. subvencioniranje stambenih kredita.

Članak 3.

Struktura korištenja raspoloživih sredstava Fonda utvrdit će se Godišnjim
planom koji na prijedlog Uprave donosi Nadzorni odbor.

Godišnji plan obvezno sadržava podatke o iznosu sredstava:

- raspoloživom za odobravanje stambenih kredita,

- raspoloživom za subvencioniranje stambenih kredita.

Godišnjim planom sredstva iz stavka 2. ovog članka rasporedit će se
po županijama.

ODOBRAVANJE STAMBENIH KREDITA

*Uvjeti*

Članak 4.

Fond će odobravati kredite samo do visine iznosa utvrđenih Pravilnikom
o visini kredita koji se odobravaju iz sredstava Fonda za dugoročno financiranje
stanogradnje uz potporu države ("Narodne novine", br. 37/98).

Članak 5.

Krediti se odobravaju kreditno sposobnim građanima koji nemaju ili nemaju
odgovarajuće riješeno stambeno pitanje, sukladno Zakonu.

Kreditno sposoban je onaj podnositelj zahtjeva kojem mjesečni anuitet
ne prelazi 1/3 ostvarenog prosječnog mjesečnog dohotka u protekloj godini
ili koji ima kreditno sposobne sudužnike koji zajednički zadovoljavaju
navedeni kriterij.

Kreditna sposobnost dokazuje se poreznom prijavom poreza na dohodak
ili poreznom karticom za prethodnu godinu.

Članak 6.

Stambeni krediti odobravaju se za namjene utvrđene Zakonom i uz sljedeće
uvjete za korisnike kredita:

- kamatna stopa: 6% godišnje promjenjiva kamatna stopa u skladu s kretanjem
eskontne stope HNB

- rok korištenja: do 1 godine

- poček: 1 godina,

- otplata: do 30 godina, uključujući poček

Detaljni uvjeti kreditiranja utvrdit će se posebnim programom kreditiranja.

*Mjerila*

Članak 7.

Krediti će se prvenstveno odobravati mladim obiteljima s više djece
i višim stupnjem obrazovanja.

Svaki podnositelj zahtjeva može ostvariti najviše 100 bodova na način
kako slijedi:

*Broj djece u obitelji                  Broj bodova*

1 dijete                                       10 bodova

2 djece                                       20 bodova

3 djece                                       30 bodova

4 djece                                       40 bodova

5 djece                                       50 bodova

6 i više djece                              60 bodova

*Stupanj obrazovanja               Broj bodova*

Osnovna škola                           10 bodova

SSS                                           20 bodova

VŠS                                          30 bodova

VSS                                          40 bodova

Članak 8.

Mlada obitelj jest ona određena stavkom 3. članka 5. Zakona.

*Podnošenje kreditnih zahtjeva i
odobravanje stambenih kredita*

Članak 9.

Kreditni zahtjevi uz drugu odgovarajuću dokumentaciju podnose se putem
poslovnih banaka koje odredi Uprava Fonda.

Poslovne banke iz stavka 1. ovog članka obrađuju dokumentaciju i prosljeđuju
prijedloge za odobravanje kredita Kreditnom odboru Fonda.

Članak 10.

Fond će objaviti u javnim glasilima i "Narodnim novinama" poziv za podnošenje
kreditnih zahtjeva i popis poslovnih banaka putem kojih se mogu podnositi
kreditni zahtjevi.

Članak 11.

Fond neće razmatrati kreditne zahtjeve koji nisu upućeni preko poslovnih
banaka iz članka 9.

Članak 12.

Kreditni zahtjevi podnose se zajedno s dokumentacijom.

Zahtjev mora sadržati pored dokaza iz članka 7. ovog Pravilnika i prijedlog
iznosa kredita, namjenu, prijedlog roka otplate i počeka.

Potrebna dokumentacija uz zahtjev za kredit utvrdit će se programom
kreditiranja.

Podnositelj zahtjeva za kredit odgovara materijalno i kazneno za istinitost
dokumentacije podnesene uz zahtjev.

Članak 13.

Sve pojedinačne odluke o odobravanju i subvencioniranju stambenih kredita,
donosi Kreditni odbor Fonda, u skladu sa Zakonom i ovim Pravilnikom.

Članak 14.

U svrhu osiguranja uredne otplate kredita, poslovna banka će na nekretnini
koja je predmet kreditiranja uknjižiti založno pravo, odnosno pljenidbu
nekretnina koje nisu upisane u zemljišne knjige.

Fond će programom kreditiranja utvrditi i ostale potrebne instrumente
osiguranja.

SUBVENCIONIRANJE STAMBENIH KREDITA

Članak 15.

Sredstva za subvencioniranje dugoročnih kredita utvrđena Godišnjim planom
Fonda raspoređivat će se poslovnim bankama koje ponude najpovoljnije uvjete
kreditiranja kako bi se postigle povoljne kamatne stope i dulji rokovi
otplate za korisnike kredita. Odabir banaka izvršit će se temeljem provedenog
natječaja.

Osnovni kriteriji za odabir poslovnih banaka su:

- visina vlastitih sredstava koja se uključuju u potencijal za kreditiranje,

- sposobnost za obradu masovnih zahtjeva (opremljenost, iskustvo, mreža
poslovnica, dinamika obrade),

Uprava Fonda može propisati i detaljnije kriterije za dodjelu subvencija.

Članak 16.

Uplaćena sredstva državnog proračuna za subvencioniranje dugoročnih
stambenih kredita ne čine kapital Fonda.

Članak 17.

Fond će subvencionirati poslovne banke samo pod uvjetom da korisnicima
kredita odobravaju stambene kredite u skladu sa Zakonom i odredbama članka
4. do 8. ovog Pravilnika.

ZAVRŠNE ODREDBE

Članak 18.

Ukoliko unutar pojedinih županija preostane sredstava raspoređenih Godišnjim
planom u skladu s odredbom članka 3. stavka 3. ovog Pravilnika, ista će
se u tijeku godine prerasporediti.

Članak 19.

Na temelju ovog Pravilnika stručne službe Fonda izradit će program kreditiranja
i provedbene dokumente.

Članak 20.

Ovaj Pravilnik stupa na snagu osmog dana nakon dana objave u "Narodnim
novinama".

Predsjednik
Nadzornog odbora
**Borislav Škegro,** v. r.

Pravilnik, NN 64/1998-780